
Infláció egy virtuális világban

Castronova (2006) szerint a sokszereplős online játékokban (MMORPG) inflációt generálhat a valódi pénzért való kereskedés, azaz a játékbeli pénz valódi pénzért való eladása, cseréje. Ez az állítás élesen szemben áll a RuneScape játékban tapasztalt jelenségekkel. Azokban azok időszakokban, amikor a makrók elburjánzottak a játékban, a legnépszerűbb termékek árai lényegesen alacsonyabbak voltak, mint amikor a makrókat kitiltották a játékból.
A jelenség megmagyarázása érdekében elkészítettem a RuneScape fogyasztóiár-indexét négy évre visszamenőleg. Az adatok megerősítették a tapasztalatokat, a valódi pénzért való kereskedés a fogyasztóiár-index csökkenéséhez vezetett. Az index segítségével elemezhetővé váltak az árváltozások mögött meghúzódó okok. Arra a következtetésre jutottam, hogy a játék egyes gazdasági periódusait eltérő infláció jellemzi. Nem volt megfigyelhető olyan tartós áremelkedés vagy -csökkenés, amelynek hatása négy évig megmaradt volna. A sokkok, amelyek az eltérő periódusokat elválasztották, alapvetően a pénzkereslethez köthetőek. Ezzel szemben a pénzkínálat változásának hatásai nem voltak tetten érhetőek.



